recursal/SuperWikiNEXT-32B huggingface dataset:
**Riigivürst** (saksa keeles *Reichsfürst*, ladina keeles *princeps regni* või *princeps imperii*) oli Saksa-Rooma riigi kõrgaadlik (hertsog, vürst ja mitme suurema valduse krahv) või ilmaliku võimuga vaimulik isand (peapiiskop, piiskop ja mõne kloostri abt või abtiss), kes oli Saksa-Rooma valitseja (Saksa kuninga või Saksa-Rooma keisri) otsene vasall. 

Riigivürsti seisus tekkis 12. sajandi jooksul, kui kõige olulisemaid Saksa-Rooma riigi vasalle (hertsogid, markkrahvid ning ilmaliku võimuga peapiiskopid ja piiskopid ehk vürstpiiskopid) hakati kutsuma vürstideks (ladina *princeps*, st 'esimene, juht'). 13. sajandiks kujunes välja neile spetsiifiline õiguslik korraldus: nii ilmalikud kui ka vaimulikud vürstid said oma valitsemistunnused (regaalid) otse kuningalt või keisrilt ja neile anti ka privileegid: oma raha müntimise õigus, tollimaksude kogumise, krahvidele ja vabahärradele maade läänistamise õigus. Neil oli ka tseremoniaalõigusi, näiteks nimetada end ametlikus kirjavahetuses vürstlikuks valitsejaks, omada mõjukust näitavaid regaale jne. 13. sajandil hakati valitsejaid ka ametlikult riigivürsti seisusse tõstma – varem vürstidel ametlikku ürikut selle kohta polnud, kuid neid peeti sellest hoolimata riigivürstideks. 12.–13. sajandil olid riigivürstid enamjaolt vaimulikud valitsejad, hiljem lisandus suur hulk ilmalikke. 14. sajandiks oli riigivürsti seisus oma privileegide ja kohustustega üldiselt välja kujunenud. 13. sajandil oli kõigil riigivürstidel õigus kuningat valida, kuid sajandi lõpuks hakkas kujunema tavalistest riigivürstidest kõrgemal seisev kuurvürstide seisus, mis sai lõpliku kuju 1356. aastal Karl IV Kuldbullas.

### Saksa riigivürstid Vana-Liivimaal

Ka Vana-Liivimaa piiskopid olid riigivürstid. Riia piiskop oli esimest korda keisrile vasallivande andnud juba 1208. aastal, uuesti tegi ta seda 1225. aastal ning sai ka läänikirja. Samal aastal anti läänikiri ka Tartu piiskopile, Saare-Lääne piiskop sai selle 1228. aastal. Kuid seejärel kuni 15. sajandi alguseni Liivimaa piiskopid keisrilt riigivürsti regaale ei küsinud. Alles keiser Sigismundi ajal said Riia peapiiskop, Tartu piiskop ja Saare-Lääne piiskop taas riigivürsti regaalid (nad kasutasid keisri tuge võimuvõitluses Saksa ordu Liivimaa orduharu vastu).

Kuid ka 15. sajandil jäid riigivürsti tunnuste läänistamised Liivimaa piiskoppidele ebajärjekindlaks. Alles 1521. aastal anti regaalid kõigile Liivimaa piiskoppidele, sealjuures said Kuramaa ja Tallinna piiskopid selle esimest korda. Edaspidi tunnistasid peaaegu kõik Liivimaa piiskopid endid keisri vasallideks, ainult Tallinna piiskopid tõenäoliselt ei teinud seda.

Liivi ordumeister omandas tiitli 1526. aastal, Liivimaa orduvalduste pidulik läänistamine tema esindajale toimus 1530. aastal. Ordumeistrid jäid riigivürstiks kuni Liivi ordu lõpuni 1562. aastal.

Kirjandus
---------

* Karl-Friedrich Krieger: "König, Reich und Reichsreform im Spätmittelalter", München 2005, eriti lk 37–39 ja 105–109. ISBN 3-486-57670-4
**Czeladź** on linn Poolas Sileesia vojevoodkonnas Będzini maakonnas. Czeladź asub Będzinist vahetult läänes ja Katowice kesklinnast umbes 7 km kirdes.

Czeladźi on esmamainitud 1228. aastal, linnaõigused sai 1262. aastal. Alates 1443. aastast oli Czeladź Krakówi piiskoppide omanduses. 1665. aastal vallutasid ja rüüstasid linna Rootsi väed. 1795. aastal läks linn Kolmanda Poola jagamise tagajärjel Preisi kuningriigi võimu alla. Lühikest aega, aastatel 1807–1815, oli Czeladź Varsavi hertsogiriigi koosseisus. Neljanda Poola jagamise tagajärjel läks Czeladź 1815. aastal Venemaa Keisririigiga reaalunioonis olnud Poola Kuningriigi (nn Kongressi-Poola) koosseisu.

Alates 1860. aastast hakkas Czeladźis arenema tööstus. Avati kaks kivisöekaevandust (Czeladź 1870. aastal ja Saturn 1880. aastal).

Czeladź kaotas linnaõigused 1870. aastal, kuid sai need 1915. aastal tagasi.

Aastatel 1975–1998 oli Czeladź Katowice vojevoodkonna koosseisus.

Viited
------

1. ↑  Czeladź. Historia miejscowości Wirtualny Sztetl
2. ↑  Historia Miasta Urząd Miasta Czeladź
3. ↑  Czeladź Urząd Miejski w Sosnowcu
4. ↑  Gmina Czeladź Targeo
**Nicolas-Louis-Cyprien Ayer** (1825 Sorens – 8. september 1884 Neuchâtel) oli Šveitsi geograaf ja keeleteadlane, Alfred Ayeri vanaisa.

Elulugu
-------

Ayer oli kõigepealt koduõpetaja Krakówis, seejärel prantsuse keele õpetaja Zürichis ja Fribourgi kantonikoolis, lõpuks Neuchâtelis 1840ndate lõpus ajakirjanik (toimetas vasakliberaalseid ajalehti Le Confédéré ja hiljem L'Union Démocratique), 1858. aastast linnanõunik, 1861. aastast tööstuskooli õpetaja, 1866. aastast Neuchâteli Akadeemia (hilisem Neuchâteli Ülikooli) poliitilise ökonoomia, geograafia ja grammatika professor, 1878. aastast rektor.

Ta oli kirikuvastane valgustusmõtleja, föderalist ja demokraat, kes käis läbi radikaalsete juhtpoliitikutega, sealhulgas Numa Droziga. Tema raamatud olid kuivad faktide kogumikud.

Teosed
------

* *Grammaire française. Lexicologie et lexicographie. Ouvrage spécialement destiné à servir de base à l'enseignement scientifique de la langue maternelle dans les collèges, gymnases, écoles moyennes et autres établissements d'instruction publique*, Lausanne/Fribourg 1851 (194 lk; sisaldab sõnamoodustust)
* *Manuel de géographie statistique*, Genf 1861
* *Les Nationalités et les états de l'Europe en 1861*, Neuchâtel 1861
* *Cours gradué de langue française à l'usage des écoles primaires. 1ère partie. La proposition simple*, 2 kd, Neuchâtel 1870
* *Phonologie de la langue française*, Paris 1875
* *Grammaire comparée de la langue française*, Genf 1876 (423 lk), Paris 1882, Genf/Basel/Lyon 1885, 1890 (709 lk, lühielulooga)
* *Grammaire usuelle de la langue française. Ouvrage spécialement destiné à l'enseignement secondaire*, Basel 1878, Neuchâtel 1883
* *Introduction à l'étude des dialectes du Pays romand*, Neuchâtel 1878 (37 lk)
* Grammaire élémentaire de la langue française, Paris 1880

Isiklikku
---------

Ühe sugulase sõnul oli Cyprien särav, kuid väga raske iseloomuga. 

Cyprien abiellus Sophie Henriette Raetz, kes oli sündinud 1844. aasta paiku Berni kantonis. Neil sündis neli last: Jules (1867), veel üks poeg ning tütred Berthe ja Marie. 1870ndate lõpus jättis Sophie mehe maha ning asus elama Londonisse. Lapsed järgnesid talle alles pärast isa surma 1884. Jules ja tema vend said Rothschildide pangas tööd. Nende õed Berthe ja Marie abiellusid šveitslastega, kellest üks sai Belgia Kongo kuberneriks ja teine, Philippe Suchard, oli vabrikandi pojapoeg ja elas Šveitsis Veveys Genfi järve ääres rantjeena. Julesi poeg oli Alfred Ayer.

Kirjandus
---------

* Daniel Maggetti. *L'Invention de la littérature romande 1830-1910*, Lausanne 1995.
* Patrick Dubois. *Le dictionnaire de pédagogie et d'instruction primaire de Ferdinand Buisson. Répertoire biographique des auteurs*, Paris 2002.
* Anne-Marguerite Fryba-Reber, Pierre Swiggers (toim). *L'œuvre scientifique de Cyprien Ayer, 1825-1884: grammaire, pédagogie et dialectologie*, Leuven: Peeters 2013.
**"Machine"** on Ameerika industrial metal bändi Static-X-i teine stuudioalbum, mis salvestati Los Angeles-i Studio 508-s ja anti välja 22. mail 2001. Albumit on müüdud USA-s üle 500 000 eksemplari. Seda albumit loetakse üheks Static-X-i "heaviest" albumiks. See oli ka viimane album, millel mängis trumme Ken Jay ja pärast Fukuda lahkumist liitus bändiga Eisen. Tripp Eisen liitus bändiga alles siis, kui album oli juba salvestatud.

"Black and White" oli albumi esimene singel, millel oli ka video; teine singel oli "This Is Not". "Coldi" lool oli ka video, mis oli salvestatud filmi "Queen of the Damned" jaoks. "Cold" oli selle filmi soundtrackil, samuti ka "Not Meant for Me", mis oli filmi jaoks salvestatud Wayne Staticu lugu.

Lood
----

1. "Bien Venidos" – 0:21
2. "Get to the Gone" – 2:49
3. "Permanence" – 4:01
4. "Black and White" – 3:50
5. "This Is Not" – 2:57
6. "Otsego Undead" – 3:29
7. "Cold" – 3:40
8. "Structural Defect" – 3:39
9. "...In a Bag" – 4:21
10. "Burn to Burn" – 4:17
11. "Machine" – 3:27
12. "A Dios Alma Perdida" – 5:58

### Lisalood

1. 
2. "Anything But This" (Jaapani lisalugu) – 4:03
3. 
4. "Sweat of the Bud" (Live) (Jaapani lisalugu) – 3:24
Loomaaia plaan
**Berliini loomaaed** (Zoologischer Garten Berlin või ka lihtsalt Zoo Berlin) on vanim loomaaed Saksamaal. See avati 1844. aastal Berliini linna keskosas Tiergartenis. 

Loomaaed hõlmab 33 hektari suurust maa-ala ja on tuntud kui kõige liigirikkam loomaaed. Sealne kogu koosneb 20 000 isendist ja ligi 1400 liigist, kes elavad välialal. Sealt võib leida elevante, kaelkirjakuid, gorillasid ja Saksamaa ainsaid hiidpandasid.

2017. aastal külastas loomaaeda ja akvaariumi üle 3,5 miljoni inimese. See on Euroopa kõige külastatum loomaaed. Üks tuntumaid atraktsioone on loomade söötmine.

Loomaaed teeb koostööd ülikoolide, teadusasutuste ja loomaaedadega üle maailma ning osaleb ka programmides, mis tegelevad ohustatud liikide kaitse ja nende loodusesse tagasi asustamisega.

Ajalugu
-------

Berliini loomaaed, asutatud aastal 1844, on Saksamaa vanim ning maailmas üheksas vanim loomaaed.

Loomaaia loojaks oli Preisi (kuningriik 1525–1947) kuningas Friedrich Wilhelm III, kellel oli suur huvi eksootiliste loomade vastu. Koos oma esimese abikaasaga avati 19. sajandi keskel loomaaed ka külastajatele. Paljud loomaaia asukad olid toodud kuningale kingituseks, kuid kuningas ostis ka ise loomi juurde. Pärast Wilhelmi surma 1840. aastal tõusis troonile tema poeg Friedrich Wilhelm IV. Ta päris ka loomaaia, kuid väga huvitatud ta loomaaiast ei olnud.

Endine Wilhelm III kuninglik nõunik ja zooloogiamuuseumi direktor, Martin Hinrich Lichtenstein vastutas loomade populatsiooni eest. Tal oli juba ammu idee luua eraloomaaed. Koos Alexander von Humboldti ja Peter Joseph Lennéga veenis ta kuningat seda looma. Kuningas kinkis neile faasanimaja Tiergarteni pargis ning ka mitmeid loomi inimestele näitamiseks. Pärast kolmeaastast ehitust avati loomaaed 1. augustil 1844. Loomaaia pidamine oli aga koormav ja mitte väga edukas, ning seepärast kuulub loomaaed 1845. aastast avalikkusele ja on valdavalt eraomandis.

Berliini loomaaed jäi pärast Saksamaa lõhenemist Saksa Liitvabariigi alale. Saksa Demokraatliku vabariigi alal rajati 1955. aastal Tierpark Berlin, mis asub Berliini Friedrichsfelde linnaosas.

Akvaarium
---------

Akvaarium ehitati 1913. aastal zooloogia kompleksi. Lisaks kaladele ja teistele veeloomadele peetakse seal enamikku loomaaia roomajatest, kahepaiksetest ja selgrootutest.

Annetamine
----------

Berliini loomaaeda on igaühel võimalik toetada annetustega. Lisaks rahaannetustele võtab loomaaed annetusi vastu ka loomasöödana. Rahalisi annetusi kasutatakse nii sööda ostmiseks kui ka loomadele tänapäevanõuetele vastava ja meeldiva kodu loomiseks.

Viited
------

1. ↑
2. ↑
3. ↑  "Arhiivikoopia". Originaali arhiivikoopia seisuga 16. oktoober 2018. Vaadatud 16. oktoobril 2018.`{{netiviide}}`: CS1 hooldus: arhiivikoopia kasutusel pealkirjana (link)
4. ↑
5. ↑
**Messier 47** (ka **M47** ja **NGC 2422**) on hajusparv, mis asub Ahtri tähtkujus.

Parve avastas enne 1654. aastat Itaalia astronoom Giovanni Batista Hodierna. 19. veebruaril 1771 taasavastas selle Prantsuse astronoom Charles Messier, kes lisas selle oma kataloogi. Messier' viidatud kohas ei asu tegelikult ühtegi täheparve, sest Messier tegi asukoha määramisel märgivea. Otsetõusu ja käände korrigeerimise järel klapivad need Messier 47 omaga. Enne vigade parandamist arvati, et Messier 47 on kadunud Messier' objekt, kuid 1959. aastal avastati, et Messier 47 ja NGC 2422 on tegelikult sama parv.

Messier 47 asub Maast 1600 valgusaasta kaugusel ja see on umbes 78 miljonit aastat vana. Parve raadius on 12 valgusaastat. Parv sisaldab umbes 50 tähte, mis teeb sellest ühe väikseima teadaoleva hajusparve.

Viited
------

1. ↑  "Messier 47". *Messier SEDS*. Vaadatud 24. juuni 2019.
2. ↑  "Messier 47 – the NGC 2422 Open Star Cluster". *Universe Today*. Vaadatud 24. juuni 2019.
3. ↑  "Messier 47". *Free Star Charts*. Vaadatud 24. juuni 2019.
4. ↑  "Messier 47". *Messier Objects*. Vaadatud 24. juuni 2019.
██ Lääne-Balkani riigid
██ Euroopa Liidu osalevad liikmesriigid + Ühendkuningriik
██ Euroopa Liidu mitteosalevad liikmesriigid
**Berliini protsess** on diplomaatiline algatus, mis on seotud Euroopa Liidu tulevase laienemisega. See algas 2014. aasta Lääne-Balkani konverentsiga Berliinis. See toimib selleks, et tugevdada ja säilitada Euroopa Liidu integratsiooniprotsessi dünaamikat, pidades silmas suurenenud euroskeptitsismi ja komisjoni presidendi Jean Claude Junckeri väljakuulutatud viieaastast moratooriumit laienemisele.

Olemus
------

Berliini protsess on valitsustevaheline koostööalgatus, mille eesmärk on taaselustada mitmepoolseid sidemeid Lääne-Balkani ja valitud ELi liikmesriikide vahel ning parandada Lääne-Balkani piirkondlikku koostööd infrastruktuuri ja majandusarengu küsimustes. See on üks Merkeli kolmanda valitsuskabineti diplomaatilisi algatusi Kagu-Euroopas. Seda täiendavad algatused, mis on seotud konkreetsete Kagu-Euroopa riikidega (nt Saksa-Briti diplomaatiline algatus Bosnia ja Hertsegoviina ELiga ühinemiseks).

Seotud riigid
-------------

Algatus hõlmab kõiki Lääne-Balkani riike: nelja, kes kandideerivad ELi liikmeiks (Montenegro, Serbia, Põhja-Makedoonia, Albaania) ja kahte potentsiaalset kandidaati (Bosnia ja Hertsegoviina ja Kosovo). Samuti on sellega seotud mõned ELi liikmesriigid (st Austria, Bulgaaria, Horvaatia, Prantsusmaa, Kreeka, Saksamaa, Itaalia, Poola ja Sloveenia) ning üks kolmas riik – Ühendkuningriik.

Eesistujad
----------

2020. aasta eesistujariikideks olid ühiselt Bulgaaria ja Põhja-Makedoonia.

Vaata ka
--------

* 2015. aasta Lääne-Balkani tippkohtumine Viinis
* 2016. aasta Lääne-Balkani tippkohtumine Pariisis
* 2017. aasta Lääne-Balkani tippkohtumine Triestes
* 2018. aasta Lääne-Balkani tippkohtumine Londonis
* 2019. aasta Lääne-Balkani tippkohtumine Poznańis
* 2020. aasta Lääne-Balkani tippkohtumine Sofias
* 2021. aasta Lääne-Balkani tippkohtumine Berliinis

Välislingid
-----------

*
Satelliidipilt edelast

**Abrahami järv** on tehisjärv Kanadas Alberta provintsi lääneosas Clearwateri maakonnas Põhja-Saskatchewani jõel.

Järve geograafilised koordinaadid on 52° 13′ 25″ N, 116° 25′ 38″ W.

Abrahami järve suurim pikkus põhja-lõunasuunas on 32 km ja suurim laius 3,3 km. Järve pindala on 53,7 km². Veepind on 1340 meetri kõrgusel merepinnast.

Järv rajati 1972. aastal Põhja-Saskatchewani jõe ülemjooksule Kaljumäestiku orgu seoses Bighorni paisu ja hüdroelektrijaama ehitamisega.

Abrahami järv on tähelepanu äratanud erakordsete jääaluste metaanimullidega, mida on täheldatud ka paljudes teistes arktilistes järvedes. Mullid moodustuvad igikeltsa sulamisel maakoorest vabanevast metaanist.

Viited
------

1. ↑  "Frozen Bubbles Suspended Below Abraham Lake". Originaali arhiivikoopia seisuga 3. veebruar 2016. Vaadatud 25. aprillil 2013.
2. ↑  "Good Gas, Bad Gas". Originaali arhiivikoopia seisuga 24. mai 2013. Vaadatud 25. aprillil 2013.

Välislingid
-----------

* Frozen Bubbles Suspended Below Abraham Lake
* Abraham Lake
**Richard Peramets** (3. märts 1922 – 25. jaanuar 1974) oli eesti näitleja ja administraator.

Peramets sai Tallinnas gümnaasiumihariduse ja õppis aastatel 1946–1948 Riikliku Draamateatri õpperühmas. 

Aastatel 1942–1946 oli ta Draamateatri lavatööline ja 1946–1948 inspitsient, seejärel 1954. aastani Tallinna tööstuskooperatiivi isetegevusteatri näitleja. Aastatel 1954–1965 oli Peramets Eesti NSV Riikliku Filharmoonia näitleja, 1965. aastal asus ta tööle Eesti NSV Riiklik Noorsooteatri peaadministraatorina (töötas ka näitlejana) ja 1968. aastal Tallinnfilmi vanemadministraatorina.

Richard Peramets oli Eesti NSV Teatriühingu liige aastatel 1954–1972.

Filmitöö
--------

### Näitlejana

* 1957 "Pöördel" mängufilm, episoodiline osa
* 1968 "Mehed ei nuta" telemängufilm, Priidiku isa (unetu)
* 1968 "Meie Artur" dokumentaalfilm, kaastegev näitleja
* 1975 "Variant Omega" teleseriaal, Voenvrach
* 1976 "Minu naine sai vanaemaks" telemängufilm, mees balalaikaga

### Administraatorina

* 1970 "Elavad mustrid" muusikafilm
* 1971 "Inspiratsioon" muusikafilm
* 1975 "Briljandid proletariaadi diktatuurile, I jagu" mängufilm
* 1976 "Briljandid proletariaadi diktatuurile, II jagu" mängufilm

Näitlejatöö mujal
-----------------

* Vostrikov (Konstantin Simonov "Päevad ja ööd", 1947)
* Pastor, Brahmaan jt (Jules Verne / Pavel Kohout" 80 päevaga ümber maailma", 1966)
* Osric (William Shakespeare "Hamlet", 1966)
* Hamrajev (Jakov Voltšek "Kohtukroonika", 1967)

Richard Peramets oli koomilise ampluaaga näitleja, kes esines ka estraadikavades, näiteks "Seitse paremale" (1954), "Keelatud on" (1959), "Kuu peale" (1958), "Prillid" (1960), "Kits kärneriks" (1961) jt, kuuldemängus "Puldanportfell" (1969).

Isiklikku
---------

Richard Peramets oli abielus Eesti Televisiooni diktori ja saatejuhi Ruth Peramets-Püssiga (1968. aastani). Tema poeg Priit Peramets mängis koos isaga filmis "Mehed ei nuta".

Viited
------

1. 1 2  Richard Peramets. Eesti Teatriliit.
2. ↑  Eesti filmi andmebaas.

Välislingid
-----------

* Helmut Vaag ja Richard Peramets 1955 aastal. Eesti Teatri- ja Muusikamuuseum.
* Humoresk "Kurg katusel". Richard Peramets ja Karl Kalkun. arhiiv.err.ee, 15. juuli 1966.
**"Berliini paplid"** (norra keeles "Berlinerpopline") on Norra kirjaniku Anne B. Ragde viieosalise romaanisarja esimene raamat, mis ilmus Norras 2005. ja Eestis 2008. aastal Elvi Lumeti tõlkes. Raamat on saanud maineka Norra kirjandusauhinna Riksmålsforbundetsi hea keelekasutuse eest.

See on sissejuhatav lugu vana Norra suurtalu Neshovi inimestest. Lugu saab alguse sellest, et talu perenaine Anna Neshov, alati elujõuline ja näiliselt eatu, jääb ootamatult raskesti haigeks. Tema haigevoodi ümber koguneb üsna vastuoluline lähikondsete seltskond: tema kolm poega, kes kõik elavad väga erinevat elu ning pole seetõttu vahepealsetel aastatel üksteisega õigupoolest suhelnudki.

Pere vanim poeg Tor, juba üle viiekümnene mees, elab ainsana ema talus ja on kirglik seakasvataja. Ta on endassetõmbunud, sünge olemisega ning leiab tõelist lohutust vaid sigadega tegelemisest.

Pere keskmine poeg, neljakümnendates poissmees Margido peab isatalu lähedal Trondheimis väikest matusebürood. 

Noorim poeg Erlend on homoseksuaal, elab koos taanlasest elukaaslasega Kopenhaagenis ning tegutseb tunnustatud vaateaknadekoraatorina. 

Ema surma eel otsustab Tor üles otsida ka oma tütre Torunni, keda ta on elus vaid korra näinud. Torunn treenib igapäevatööna koeri. Tema saabub samuti kohtuma oma siiani praktiliselt tundmatu isa ja onudega. Surivoodi ümber hakkab arenema saatuslike muutuste ja üllatavate ülestunnistuste jada.
**Abraham Nicolaus Winkler** (22. november 1762 Tallinn – 7. mai 1848 Türi) oli Eesti vaimulik.

Immatrikuleerus 16. oktoobril 1780 Göttingeni Ülikooli, õppis Leipzigi Ülikoolis aastatel 1780–1783. Oli koduõpetaja Saaremaal. Ordineeriti 21. augustil 1784 õpetajaks.

Oli 1784–1790 (kutsuti 18. juunil 1784) Tallinna Püha Vaimu koguduse abiõpetaja. Rakvere Kolmainu koguduse õpetajaks kutsuti aastal 1790, kogudust teenima asus 4. veebruaril 1791. Oli Rakvere Kolmainu koguduse õpetaja aastatel 1791–1835. Emerituuri jäi pastoriametist detsembris 1835. Oli Viru praostkonna praost aastatel 1812–1839, veel oli ta alates aastast 1812 Virumaa ülemkirikueestseisja ameti liige, septembrist 1815 - konsistooriumi nõunik ja 20. septembrist 1829 *senior ministerii*. Oli Ulvi mõisa omanik.

Isiklikku
---------

Tema isa Reinhold Johann Winkler oli Tallinna Oleviste koguduse ülempastor ja Tallinna superintendent, vanaisa Reinhold Winkler oli Järva-Jaani Ristija Johannese koguduse õpetaja, vanavanaisa Abraham Winkler oli Rapla Maarja-Magdaleena koguduse õpetaja, vend Reinhold Johann Winkler oli Jüri- ja Tallinna Toomkoguduse õpetaja; väimees Adam Johann Schubbe oli Kursi Maarja-Eliisabeti koguduse õpetaja.

Viited
------

1. ↑  Liivi Aarma Põhja-Eesti vaimulike lühielulood 1525-1885 Tallinn 2007
Spirit of Bermuda on bermuudakuunar, bermuudataglasega
nö kahvel-bermuuda-kuunar bermuudapurjega grootmastis ja kahvelpurjega fokkmastis
**Bermuudakuunar** on bermuudataglasega kuunar.

Kirjeldus
---------

See on kahe või kolme pika, sageli tengideta, mastiga purjelaev, millel on kõrged kolmnurksed pikipurjed egk bermuudapurjed. Bermuudapuri kinnitub eesmise liigiga (nn mastiliigiga) masti tagaküljele, alumise liigiga (poomiliigiga) poomi külge. Seda tüüpi purjelaev sai oma nimetuse Bermuda saarte järgi, kus neid kasutati juba 1800. aasta paiku. Mõnesid neist kutsuti inglise keeles *Bermuda sloop* ('Bermuda luup'), kuigi tegemist oli pikipurjestusega (kahvelpuri) taglasega kuunaritega.

Seda tüüpi purjekad kui suuremad võidusõidu- või lõbusõidujahid olid kasutusel Lääne-India saarestiku vahelistes vetes kahe maailmasõja vahel. Nüüdisaegsed jahid on saanud oma purjestuse seda tüüpi laevadelt. Bermuuda purjestus lubab võrreldes kahvelpurjestusega enam tihttuules purjetada ja nõuab vähem mehi teeninduseks.
**Mac OS X Lion** **(versioon 10.7)** on kaheksas operatsioonisüsteemi Mac OS X väljalase Macintoshi arvutitele.

Mac OS X Lion on Mac OS X Snow Leopardi järglane. Sellest järgmine versioon on OS X Mountain Lion.

Süsteemi nõuded
---------------

Toetatud on kõik Macintoshi arvutid, millel on Inteli 64-bitine protsessor ja vähemalt 2 GB RAM-mälu.

Uued ja muudetud võimalused
---------------------------

Muudetud on kasutajaliidest ja rakendused on nüüd IOS-i stiilis. Mac OS X Lion salvestab kasutajate kirjutatud dokumente ja muid tegevusi automaatselt.

Operatsioonisüsteemi lisati uusi keeli, olemas on Launchpad (arvutis olevaid rakendusi näeb nii nagu iOS-is) ja Mac App Store'i otsetee.

Versioonide ajalugu
-------------------

| Värv | Tähendus |
| --- | --- |
| Punane | Mittetoetatud |

| Versioon | Kuupäev |
| --- | --- |
| 10.7 | 20. juuli 2011 |
| 10.7.1 | 16. august 2011 |
|
| 10.7.2 | 12. oktoober 2011 |
|
| 10.7.3 | 1. veebruar 2012 |
|
| 10.7.4 | 9. mai 2012 |
|
| 10.7.5 | 4. oktoober 2012 |

Viited
------

1. ↑  Apple (31. detsember 2011). "OS X Lioni ametlik veebileht" (eesti keeles). Originaali arhiivikoopia seisuga 31. detsember 2011. Vaadatud 17. augustil 2017.`{{netiviide}}`: CS1 hooldus: tundmatu keel (link)
Adrianus Johannes Ehnle. *Abraham Jacob van der Aa portree.* Litograafia. 1853.
**Abraham Jacob van der Aa** (7. detsember[*viide?*] 1792 Amsterdam – 21. märts 1857 Gorinchem) oli hollandi kirjamees.

Tema tuntuim teos on "Aardrijkskundig Woordenboek der Nederlanden" ("Madalmaade geograafia sõnaraamat").

Elulugu
-------

Tema vanemad olid Pierre Jean Baptiste Charles van der Aa ja Francina Adriana Bartha van Peene.

Ta kasvas üles Nieuwer-Amstelis (praegu Amstelveen), kus tema isa oli vallasekretär.

Ta õppis kuus aastat Amstelveenis, seejärel Alphenis internaatkoolis, Utrechtis koduõppel, ladina koolis, seminaris ja apteegis õpilasena. Aastal 1810 asus ta Leideni ülikoolis meditsiini õppima.

Isa surma tõttu läks ta 1812 Prantsusmaa kohustuslikku sõjaväeteenistusse. Ta valis mereväeteenistuse. Ta võeti uuele fregatile, mille inglased 1813 oma valdusse võtsid, ning ta jäi kaheks kuuks Inglismaale sõjavangi. Seejärel asus ta Willem II teenistusse. Ta oli sõduriks liiga noor, mistõttu temast sai jalaväe trummilööja. Aastal 1814 osales ta Napoleoni-vastases sõjakäigus, 1815 viibis ta Waterloo lahingu juures.

Aastal 1817 läks ta erru ning hakkas Leuvenis raamatukaupmeheks. Aastal 1819 hakkas ta õpetajaks.
Aastast 1825 oli ta Antwerpenis *auditeur-militair*'i erasekretär, 1830. aastast oli ta seotud Breda sõjakuberneriga. Aastast 1839 oli ta ametita. Aastal 1841 läks ta elama Gorinchemi.

Isiklikku
---------

30. augustil 1841 abiellus ta Bredas Francina Johanna Jacoba Gastelaarsiga.

Teosed
------

* *Aardrijkskundig Woordenboek van Noord-Braband*, Breda 1832
* *Herinneringen en Nieuwe herinneringen uit het gebied der geschiedenis, betrekkelijk de Nederlanden* (Amsterdam 1835, 1837)
* *Aardrijkskundig Woordenboek der Nederlanden*, Gorinchem 1836–1851, 13 köidet
* *Geschied- en aardrijkskundige beschrijving van het Koningrijk der Nederlanden en het Groothertogdom Luxemburg*, Gorinchem 1841
* *Nieuw biographisch, anthologisch en critisch Woordenboek van Nederlandsche Dichters*, Amsterdam 1844–1846, 3 köidet
* *Geschiedkundige beschrijving van de stad Breda en hare omstreken*, Gorinchem 1845
* *Nederlandsch Oost-Indië* Amsterdam, Breda 1846–1857, 4 köidet
* *Beschrijving van den Krimpener- en Loopikkerwaard, Schoonhoven 1847*
* *Biographisch Woordenboek der Nederlanden*, Haarlem 1852–1878, 12 köidet, oktaavis 21 köidet
* *Beknopt aardrijkskundig Woordenboek*, Gorinchem 1855
* *Ons vaderland en zijne bewoners*, Amsterdam 1855–1857

Välislingid
-----------

* Nekroloog
* Sissekanne kirjandusleksikonis
* Sissekanne NNBW-s
* Sissekanne BWN-is
**Bernadette Lafont** (28. oktoober 1938 Nîmes – 25. juuli 2013 Nîmes) oli prantsuse filminäitleja.

Ta oli prantsuse filmikunsti nn uue laine esindaja.

Bernadette Lafont tegi filmidebüüdi 1957. aastal, mil ta mängis režissöör François Truffaut' lühimängufilmis "Pahategijad". Seejärel näitles Claude Chabroli filmis "Le Beau Serge", "À double tou" ja "Les Bonnes Femmes", Costa-Gavrase filmis "Mõrv magamisvagunis" jpt tuntud prantsuse filmilavastajate linateostes. Kokku tegi ta üle 120 filmirolli. Tema viimase osatäitmisega film "Paulette" esilinastus 2013. aasta jaanuaris. Selle lavastas Jérôme Enrico.

Bernadette Lafont oli kaks korda abielus. Abielu Gérard Blainiga kestis 1957–1959. Tema teine abikaasa oli ungari skulptor Diourka Medveczky, kellega tal oli kolm last, poeg ja kaks tütart. Tütar Pauline Lafont oli filminäitleja, kes hukkus traagiliselt 1988. aastal. Ka vanem tütar Élisabeth on näitleja.

Tunnustus
---------

Césari auhind

* 1985. aastal parima naiskõrvalosatäitja kategoorias filmi "L’Effrontée" eest
* 2003. aastal elutöö eest

Välislingid
-----------

* Bernadette Lafont andmekogus IMDb (inglise)
|  |
| --- |
|  |
| Medalikohad |
| Maailmameistrivõistlused |
| **Hõbe** | 2019 |  |

**Matthew Murray** (sündinud 25. mail 1994 Thunder Bays Ontario provintsis) on Kanada jäähokimängija, kes mängib väravavahina NHL-i klubis Toronto Maple Leafs.

2012. aastal valis Pittsburgh Penguins ta NHL-i *draft* '​is 83. valikuna. Enne seda mängis ta Ontario Hockey League'i klubis Sault Ste. Marie Greyhounds ja enne Penguinsi meeskonnaga liitumist American Hockey League'i klubis Wilkes-Barre/Scranton Penguins.

Debüüdi NHL-is tegi Murray 19. detsembril 2015 mängus Carolina Hurricanesi vastu. Samal hooajal võitis ta Penguinsiga Stanley karika. Stanley karikas võideti ka järgmisel hooajal, 2016–17, millega sai Murray NHL-i ajaloos esimeseks väravavahiks, kes on uustulnukana võitnud kaks Stanley karikat. Samuti püstitas ta NHL-i väravavahtide rekordi, kui võitis hooaegadel 2015–16 ja 2016–17 väljalangemismängudes uustulnukana enim mänge (22). Hooajal 2016–17 valiti ta lisaks hooaja uustulnukate sümboolsesse koosseisu (*NHL All-Rookie Team*).

2020. aasta oktoobris sõlmis Murray nelja-aastase lepingu Ottawa Senatorsiga.

2022. aasta juulis kaubeldi Murray Senatorsist Toronto Maple Leafsi.

2019. aasta jäähoki maailmameistrivõistlustel võitis Murray Kanada jäähokikoondise koosseisus hõbemedali.

Viited
------

1. ↑  "Ottawa Senators sign goaltender Matt Murray to a four-year contract". NHL.com. 9.10.2020. Vaadatud 16.1.2021
2. ↑  "Senators trade Matt Murray, draft picks to Maple Leafs for future considerations". *Sportsnet*. 11. juuli 2022. Vaadatud 11. juulil 2022.

Välislingid
-----------

* Matt Murray NHL.com lehel
* Matt Murray hockeydb.com lehel

| * v
* r
Toronto Maple Leafs |
| --- |
| 
**Väravavahid**: Erik Källgren **·** Matt Murray **·** Ilja Samsonov **·** Joseph Woll |
| 
**Kaitsjad**: Jordie Benn **·** T. J. Brodie **·** Mark Giordano **·** Erik Gustafsson **·** Justin Holl **·** Timothy Liljegren **·** Mac Hollowell **·** Jake McCabe **·** Victor Mete **·** Jake Muzzin **·** Morgan Rielly **·** Luke Schenn **·** Conor Timmins |
| 
**Ründajad**: Nick Abruzzese **·** Noel Acciari **·** Zach Aston-Reese **·** Michael Bunting **·** Pontus Holmberg **·** Calle Järnkrok **·** Alexander Kerfoot **·** Matthew Knies **·** David Kämpf **·** Sam Lafferty **·** Mitchell Marner **·** Auston Matthews **·** William Nylander **·** Ryan O'Reilly **·** Nick Robertson **·** Wayne Simmonds **·** John Tavares |
**Berliini loss** (saksa keeles *Berliner Schloss*, ametlikult *Königliches Schloss* 'kuninglik loss') on hoone Berliinis Spreeinselil. Loss hävis Teises maailmasõjas ning see rekonstrueeriti aastatel 2013–2020.

Ajalugu
-------

Lossi rekonstrueeritud kuplikroon
Loss oli aastatel 1443–1918 Hohenzollernite dünastia peamine residents. Brandenburgi kuurvürsti ja markkrahvi Friedrich I käsul ja Andreas Schlüteri projekti järgi laiendati olemasolevat ehitist aastatel 1689–1713. Pärast seda peeti lossi preisi barokkarhitektuuri suurteoseks. Kuningaloss oli üks Berliini suuremaid hooneid ja kujundas linnapilti oma 60 meetrit kõrge kupliga. 

Teise maailmasõja liitlasvägede pommitamise käigus kannatada saanud ehitise lammutasid Ida-Saksamaa võimud 1950. aastal. Hiljem ehitati samasse paika Vabariigi palee. Pärast Saksamaa taasühinemist ning mitmekümne aasta pikkust arutelu lammutati modernistlik palee aastatel 2006–2008. Berliini loss ehitati taas üles ning sinna asus sarnaselt piirkonda ilmestavate muuseumidega ka Humboldt Forum.

* Aerofoto, mis kujutab Teise maailmasõja eelset lossiAerofoto, mis kujutab Teise maailmasõja eelset lossi
* Loss 1920. aastatelLoss 1920. aastatel
* Hävinud loss ja Nõukogude Liidu sõjaväelasedHävinud loss ja Nõukogude Liidu sõjaväelased

Vaata ka
--------

* Keiser Wilhelmi rahvusmonument
* Neuer Marstall

Viited
------

1. ↑

Välislingid
-----------

 Berliini loss – pildid, videod ja helifailid Wikimedia Commonsis
Matt Grzelcyk 2019. aastal Boston Bruinsi meeskonnas
**Matthew Grzelcyk** (sündinud 5. jaanuaril 1994 Bostonis) on USA jäähokimängija, kes mängib kaitsjana NHL-i klubis Boston Bruins.

Aastatel 2012–2016 mängis ta Bostoni Ülikooli jäähokimeeskonnas.

2012. aastal valis Bruins ta NHL-i *draft* '​is 85. valikuna. Bruinsiga sõlmis ta lepingu 2016. aasta aprillis. Suurem osa hooajast 2016–17 mängis ta American Hockey League'is Boston Bruinsi noorteklubis Providence Bruins. NHL-is debüteeris ta 14. detsembril 2016 mängus Pittsburgh Penguinsi vastu. Boston Bruinsi põhikoosseisu liikmeks sai ta hooajal 2017–18. Esimese värava lõi ta liigas 24. novembril 2017 mängus Pittsburgh Penguinsi vastu. Hooajal 2018–19 jõudis ta Bruinsiga Stanley karika finaali, kus kaotati St. Louis Bluesile.

2012. aastal tuli Grzelcyk USA kuni 18-aastaste koondisega omavanuste maailmameistriks. 2014. aasta juunioride maailmameistrivõistlustel jõudis ta USA kuni 20-aastaste koondisega veerandfinaali. 2014. aasta juunioride maailmameistrivõistlustel oli Grzelcyk resultatiivseim kaitsemängija (2+4).

Viited
------

1. ↑   (vaadatud 4.6.2021)

Välislingid
-----------

* Matt Grzelcyk NHL.com lehel
* Matt Grzelcyk hockeydb.com lehel
**Aereeritud aunkompostimine** ehk **õhustatud aunkompostimine** on kompostimise meetod, mille puhul asetatakse biojäätmete segu enamasti perforeeritud torustikule, mis tagab aunas kontrollitud õhuringluse (aeratsioon). Tehnoloogiat võib kasutada nii avatud kui ka kaetud aunade puhul ja suletud konteinerites. Meetod on keerulisem ja kallim kui passiivne aunkompostimine. Seetõttu kasutatakse seda tavaliselt suuremates kompostiettevõtetes. Sellegipoolest on aeratsioonisüsteeme eri mõõtmetes, alustades väikestest kuni suurte ja tööstuslikeni.

Aeratsioonisüsteem
------------------

**Aeratsioonisüsteem** tagab kiire biolagunemise ja sobib hästi ettevõtetesse, mis käitlevad suurtes kogustes märga orgaanilist materjali.

Aeratsioonisüsteemiga puhutakse õhku kompostimassi sisse või tõmmatakse sealt välja. Aereerimiseks vajalikud torud saab asetada kanalitesse, põrandale või paigaldada auna koostamise ajal kompostihunnikusse. 

Suurte süsteemide puhul on aeratsioonisüsteemile lisatud automaatne seiresüsteem, mis kontrollib ja reguleerib õhuvoolu. Väiksemate süsteemide puhul võib kasutada ka manuaalseid seiremeetodeid. 

Meetodi eeliseks on võime hoida mikroobide elutegevuseks vajalikku niiskuse- ja hapnikusisaldust. Aereerimisega tagatakse kompostimisprotsessi maksimaalne efektiivsus, vältides samal ajal liiga kõrget temperatuuri, mis võib süsteemi katkestada. Samas tuleb jälgida, et liiga aktiivne aereerimine võib komposti maha jahutada, mis samuti pärsib orgaanilise aine lagundamist. Efektiivselt töötavas kompostiaunas hävinevad ka patogeenid ja umbrohuseemned. Aereeritud süsteem on tavaliselt töös 14–28 päeva, misjärel efektiivne kompostimisprotsess lõpeb ning temperatuur kompostis langeb. 

Aeratsioonisüsteem lihtsustab biofiltrite kasutust, millega saab eraldada tahkeid osakesi ja leevendada ebameeldivate lõhnade teket. Samas tuleb jälgida, et kompostis tagatakse vajalik niiskusesisaldus, kuna õhustamine võib kompostisegu liigselt kuivatada.

Viited
------

1. ↑  "Aerated static pile (ASP), p 17" (PDF). Originaali (PDF) arhiivikoopia seisuga 13. august 2014.
2. ↑  
Batch tunnel composting in Europe
3. ↑  "Lessons learned in ASP composting" (PDF). Originaali (PDF) arhiivikoopia seisuga 22. detsember 2018. Vaadatud 16. detsembril 2018.
4. 1 2  Aerated composting in a nutshell
5. ↑  "Custom designed aerated static pile".
**Bludenz** on linn Austrias Vorarlbergi liidumaal, Bludenzi ringkonna keskus.

Geograafia
----------

Bludenz asub Illi jõe ääres, mis on Reini lisajõgi. Seda ümbritsevad Bregenzi metsa mäed põhjas ning Rätikoni ja Silvretta mäed lõunas. Bludenz asub viie oru – Walgau ja Montafon (Ill), Brandnertal, Klostertal kuni Arlbergi kuruni ja Großes Walsertal – kohtumispaigas.

Bludenz on suvekuudel populaarne matka- ja mägijalgratta puhkekeskus, paiknedes teel paljudesse suusakeskustesse (Brand ja Lech). A14 Rheintal/Walgau kiirtee tõttu lõpetusega Bludenzis on linna nimi Austrias hästi tuntud.

Suured ettevõtted on Mondelēz International (Milka šokolaad) ja Fohrenburger (õlu, 5,2 % alkoholi).

Ajalugu
-------

Arheoloogilised leiud näitavad inimasustuse algust Bludenzi piirkonnas pronksiajal, mis kestis kuni La Tène ajastuni. Bludenzi nimi pärineb keltidelt. Aastal 600 eKr oli seal Rooma sõjaväe harjutusväljak.

Bludenzit on esmamainitud 830. aasta Reetia seisuste urbaariumis Karolingide impeeriumis. Linna rajas Werdenbergi dünastia, linnaõigused saadi 1274. aastal. Habsburgist Austria hertsogi Friedrich IV viibimine, kes oli äsja Konstanzi kirikukogul riigivande alla pandud, on dokumenteeritud 30. märtsil 1416. Neli aastat hiljem läks Bludenz Habsburgide dünastia Kaugema Austria valduste hulka.

Püha Peetruse abiklooster Bludenzis
1796. aastal mõrvati Püha Peetruse abikloostris Bludenzis Ignaz Anton von Indermauer.

Aastate jooksul ehitati linnas kirikuid ja losse. Bludenzi ringkonna peakorter asub 18. sajandil ehitatud Gayenhofeni lossis.

Viited
------



Bludenzi ringkonna vallad

* Bartholomäberg
* Blons
* Bludenz
* Bludesch
* Brand
* Bürs
* Bürserberg
* Dalaas
* Fontanella
* Gaschurn
* Innerbraz
* Klösterle
* Lech
* Lorüns
* Ludesch
* Nenzing
* Nüziders
* Raggal
* Sankt Anton im Montafon
* Sankt Gallenkirch
* Sankt Gerold
* Schruns
* Silbertal
* Sonntag
* Stallehr
* Thüringen
* Thüringerberg
* Tschagguns
* Vandans
**Bern** on *de facto* Šveitsi pealinn (*de iure* Šveitsil pealinna pole) ja Berni kantoni keskus. 

Bern paikneb Aare jõe kaldal 542 m kõrgusel merepinnast. 

1874. aastal asutati Bernis Ülemaailmne Postiliit (UPU), mis on vanuselt kolmas rahvusvaheline organisatsioon. UPU peakorter asub tänini Bernis.

Bern valiti valitsuse asukohaks aastal 1848, et vältida võimu tsentruliseerimist Zürichisse.

Rahvastik
---------

Elanike arv on 2018. aasta seisuga 133 791, millega on see rahvaarvult Šveitsi viies linn. 31. detsembril 2009 elas Bernis 123 466 inimest. Saksa keelt räägib 81,2% elanikkonnast, itaalia keelt 3,9% ja prantsuse keelt 3,6%.

Vaatamisväärsused
-----------------

Berni vanalinn
Berni vanalinn lisati 1983. aastal UNESCO maailmapärandi nimistusse.

Bernis asub kaunite kunstide muuseum(en).

Sport
-----

Linnas tegutseb jalgpalliklubi BSC Young Boys ja jäähokiklubi SC Bern. Bernis asub jalgpallistaadion Stade de Suisse Wankdorf, mis on BSC Young Boysi kodustaadion.

1954. aastal toimusid linnas kergejõustiku Euroopa meistrivõistlused.

Vaata ka
--------

* Berni konventsioon
* Berni Ülikool

Viited
------

1. ↑  , vaadatud 18.11.2022.
2. ↑  Stephens), (Translated from French by Thomas. "Why is Bern the capital of Switzerland?". *SWI swissinfo.ch* (inglise). Vaadatud 25. aprillil 2023.
3. ↑  Šveitsi Statistikaamet vaadatud 15. veebruar 2011

Välislingid
-----------

* Berni koduleht
**Matteo Ciacci** (sündinud 5. mail 1990) on San Marino poliitik, kes oli 1. aprillist kuni 1. oktoobrini 2018 üks kahest San Marino kaptenregendist. Ametisse astudes oli ta 27-aastane, saades sellega noorimaks ametis olevaks riigipeaks kogu maailmas.

Ciacci lõpetas 2009. aastal tehnikakeskkooli, spetsialiseerudes informaatikale. Aastatel 2009–2014 õppis ta Urbino Ülikoolis õigusteadust ja lõpetas selle magistrikraadiga. Alates 2011. aastast on ta lisaks töötanud San Marino jalgpalliklubi FC Fiorentino mänedžerina ja rahvusringhäälingus San Marino RTV raadiokommentaatorina.

Poliitikas on Ciacci osalenud juba 2009. aastast, aastatel 2009–2014 oli ta San Marino linnavolikogu liige. 2012. aastal oli Ciacci üks uue erakonna Movimento Civico 10 asutajatest, aastatel 2013–2017 oli ta ühtlasi selle erakonna koordinaator. Novembris 2016 valiti ta erakonna liikmena San Marino parlamenti ja alates jaanuarist 2017 on ta Movimento Civico 10 fraktsiooni esimees. Ta kuulub parlamendi rahandus-, tervishoiu- ja organiseeritud kuritegevuse vastu võitlemise komisjonidesse.

1. aprillist 2018 kuni 1. oktoobrini 2018 oli ta koos Stefano Palmieriga San Marino kaptenregent ehk riigipea.

Ciacci on kihlatud oma erakonnakaaslase Valentina Bolliniga, kes kuulub samuti San Marino parlamenti.

Viited
------

1. 1 2 3 4  Stefano Palmieri e Matteo Ciacci: le schede dei nuovi Capitani Reggenti San Marino TV, 14.03.2018 (vaadatud 7.04.2018)
2. 1 2  Matteo Ciacci LinkedIn portaalis (vaadatud 7.04.2018)

|  |  |  |
| --- | --- | --- |
| Eelnev**Matteo FioriniEnrico Carattoni** | **San Marino kaptenregent**1. aprill – 1. oktoober 2018(koos Stefano Palmieriga) | Järgnev**Mirco TomassoniLuca Santolini** |
**Mädaemakas** ehk **püomeetra** ehk **emaka mädakogum** (ka: *püometra*; ladina *pyometra*) on mäda kogunemine emakasse imetajatel. See nähtus tekib endometriidi tagajärjel.

**Mädaemakaks** ehk **püomeetraks** ehk **mädaseks emaka põletikuks** ehk **mädaseks emakapõletikuks** nimetatakse ka loomade ägedat või kroonilist emaka põletikku koos suure koguse mäda kogunemisega emaka valendikku. 
Enamasti on tegu mittespetsiifilise bakteriaalse endometriidiga endomeetriumi pikaajalisest või liigse progesteroonistimulatsiooni tagajärjel. Haigustekitajad võivad suguelunditesse sattuda näiteks paaritumisel.

Harva võib mädaemakas tekkida ka varem steriliseeritud loomadel, juhul kui steriliseerimise käigus ei ole emakakeha ning emakasarved täielikult eemaldatud.

See haigus esineb kodu- ja lemmikloomadest kõige sagedamini koertel. Samuti puutuvad veterinaarid kokku püomeetraga kassidel, küülikutel, valgetuhkrutel, merisigadel, hamstritel ja tšintšiljadel ning veistel, lammastel ja hobustel.

Inimestel esineb püomeetra kui nähtus harva.

Loomade püomeetra on eluohtlik.

Vaata ka
--------

* Mädaemakas koeral

Viited
------

1. ↑  de Faria, V. Norsworthy, G. Pyometra in a 13-year old neutered queen. J Feline Med Surg. Article in Press 2007

Välislingid
-----------

* Fotod
**Pablo Marí Villar** (sündinud 31. augustil 1993 Almussafeses) on Hispaania jalgpallur, kes mängib keskkaitsjana Itaalia kõrgliigaklubis Monza.

Ta alustas klubikarjääri Hispaania klubis RCD Mallorca. Debüüdi klubi põhimeeskonnas tegi ta 7. detsembril 2011 Hispaania kõrgliiga mängus Granada vastu.

2013. aasta septembris liitus ta Hispaania tugevuselt kolmanda liiga klubiga Gimnàstic de Tarragona. Hooajal 2015–16 mängis ta klubiga Hispaania esiliigas.

2016. aasta augustis sõlmis lepingu Inglismaa Premier League'i klubiga Manchester City, kuid suundus kohe seejärel laenule Hispaania esiliigaklubisse Girona. Hooajal 2017–18 mängis ta laenul Hollandi kõrgliigaklubis NAC Breda ja hooajal 2018–19 Hispaania esiliigaklubis Deportivo de La Coruña.

2019. aasta juulis sõlmis Marí lepingu Brasiilia kõrgliig klubiga Flamengoga. Üleminema oli umbes 5,5 miljonit Brasiilia reaali (1,3 miljonit eurot). Ta sai klubi ajaloo kolmandaks Hispaania mängijaks. Klubi meeskonnas tegi ta debüüdi 28. juulil Brasiilia kõrgliiga mängus Botafogo vastu. Ta sai kiiresti klubi põhikoosseisu liikmeks. Esimese värava lõi ta liigas 25. augustil mängus Ceará vastu. Sama aasta novembris võitis klubiga Lõuna-Ameerika klubide meistrivõistlused Copa Libertadorese, millega sai Marí esimeseks hispaanlaseks, kes Copa Libertadorese võitnud on. Lisaks võitis ta samal hooajal Flamengoga Brasiilia meistrivõistlused ning Marí valiti sel hooajal Brasiilia kõrgliiga hooaja sümboolsesse koosseisu.

2020. aasta jaanuaris suundus ta Flamengost laenule Inglismaa Premier League'i klubisse Arsenal. Inglismaa kõrgliigas tegi ta debüüdi 7. märtsil 2020 mängus West Ham Unitedi vastu. 2020. aasta juulis sõlmis ta Arsenaliga püsiva lepingu. Esimese värava lõi ta Arsenali meeskonnas 3. detsembril 2020 UEFA Euroopa Liiga alagrupimängus Viini Rapidi vastu. 2022. aasta jaanuaris läks ta Arsenalist laenule Itaalia kõrgliigaklubisse Udinese. 2022. aasta augustis läks ta laenule äsja Itaalia kõrgliigasse tõusnud klubisse Monza.

Saavutused
----------

Flamengo
* Campeonato Brasileiro Série A: 2019
* Copa Libertadores: 2019

Viited
------

1. ↑  "Quem é Pablo Marí, terceiro espanhol da história do Flamengo; veja lances do zagueiro". Jovem Pan. 11.7.2019. Vaadatud 21.12.2019
2. ↑  "Pablo Mari becomes the first Spaniard to win the Copa Libertadores". Marca. Vaadatud 21.12.2019
3. ↑  "Prêmio Craque do Brasileirão 2019: veja a seleção e quem foi premiado". Goal. 9.12.2019. Vaadatud 21.12.2019

Välislingid
-----------

* Profiil Arsenal F.C. kodulehel
"Aeneas põgeneb põlevast Troojast". Federico Barocci maal, 1598
**Aeneas** (kreeka keeles Αἰνείας, *Aineías*) on vanakreeka ja rooma mütoloogias Trooja kangelane, prints Anchisese ja armastusjumalanna Aphrodite (Venuse) poeg, Askaniose isa.

Teda peetakse roomlaste esiisaks. Aenease elu on Rooma luuletaja Vergilius kirjeldanud eepilises poeemis "Aeneis".

Müüt
----

Pärast Trooja linna langemist alustas Aeneas rännakut, et otsida läänest troojalastele uus kodumaa. Jumalanna Hera (Juno) ei soovinud, et Aeneas sihtkohta jõuaks, ning käskis tuulte valitsejal Aiolosel tekitada tormi ja Aenease laeva uputada. Esilekutsutud tormilained kandsid Aenease ja ta kaaslased Kartaago lähistel kaldale. Jõudnud Kartaagosse, kohtus Aeneas Kartaago kuninganna Elissaga (tuntud ka kui Dido), kes troojalasse armus. Kuninganna pakkus Aeneasele võimalust valitseda koos Kartaagos, kuid troojalasele meenutati tema reisi eesmärki ning ta jätkas reisi Apenniini poolsaare poole. Ahastuses kuninganna võttis seejärel endalt elu. 

Randunud Apenniini poolsaarel, sattus Aeneas Kyme Sibülli juurde. Aineias külastas allilma ja nägi nägemust tuleviku Roomast. Jõudnud Latiumi, sõlmis Aeneas sealse valitseja Latinusega lepingu, mille kohaselt sai troojalane loa abielluda valitseja tütre Laviniaga. Lavinia oli aga kihlatud rutulite kuninga Turnusega. Turnus kuulutas Latinusele ja Aeneasele sõja. Aeneasel õnnestus Turnus alistada ning sõdivad pooled ühendada, pannes nii aluse roomlaste soole.

Kirjandus
---------

* Philip Wilkinson. "Myths & Legends". Dorling Kindersley Limited. London 2009.

| * v
* r
Antiik-Rooma mütoloogia ja religioon |
| --- |
| Jumalused | 

|  |  |
| --- | --- |
| Konkreetsed | 

* Amor
* Apollon
* Bellona
* Bona Dea
* Castor ja Pollux
* Ceres
* Diana
* Dīs Pater
* Egeria
* Fauna
* Faunus
* Flora
* Genius
* Herakles
* Janus
* Juno
* Jupiter
* Laarid
* Liber
* Libertas
* Lucina
* Mars
* Mercurius
* Minerva
* Orcus
* Neptunus
* Penaadid
* Pluto
* Pomona
* Priapus
* Proserpina
* Quirinus
* Saturnus
* Silvanus
* Sol
* Venus
* Vesta
* Vulcanus

 |
| Abstraktsed | 

* Abundantia
* Aequitas
* Concordia
* Fides
* Fortuna
* Pietas
* Roma
* Salus
* Securitas
* Spes
* Victoria
* Terra

 |

 |  |
| Legendaarsed isikud | 

* Aeneas
* Rhea Silvia
* Romulus ja Remus
* Numa Pompilius
* Tullus Hostilius
* Servius Tullius
* Ancus Marcius
* Lucius Tarquinius Priscus
* Lucius Tarquinius Superbus

 |
| Tekstid | 

* Vergilius (*Aeneis*)
* Ovidius (*Metamorfoosid* ja *Fasti*)
* Propertius
* Apuleius (*Kuldne eesel*)
* Varro

 |
| Mõisted ja tavad | 

* Usund
* Mütoloogia
* Festivalid
* *Interpretatio graeca*
* Valitsejakultus
* Templid

 |
| Vaata ka | 

* Vanarooma usundi mõistete loend
* Antiik-Kreeka mütoloogia
* Müüdid ja rituaalid
* Klassikaline mütoloogia
* Constantinus Suure usupoliitika
* Kreeka-Rooma polüteismi langus

 |
**Pac-Mani kaitse** (inglise keeles *Pac-Man defense*) on äristrateegia, mille aluseks on kavatsus võtta üle potentsiaalset konkurenti ettevõtte omandamise või hävitamise kaudu. Põhimõte on võetud mängust Pac-Man, kus mängijal on võimalus vahetada positsiooni põgenemisest järelejõudmisele.

Strateegia rakendamine
----------------------

Selleks, et saada kontroll teise ettevõtte üle, peab ettevõte omandama soovitud ettevõtte aktsiaid ja sellest tuleneb vajadus rahaliste vahendite järele. Üks nendest võimalustest on oma ettevõtte aktsiate müük. Teine võimalus on raha laenamine pangast.

Puudused
--------

Strateegia peamised puudused seisnevad selles, et see on kallis ja riskantne, sest ettevõtte osa väljaostmine võib järgneda võla suurenemisele või ettevõtte varade müügile.

Näidised
--------

Pac-Mani kaitse on suhteliselt haruldane strateegia, kuid seda on edukalt kasutatud mõnel kõrgetasemelisel juhul. 1982. aastal kasutas Bendix Corporation Pac-Man kaitset, et tõrjuda Martin Marietta vaenulikku ülevõtmiskatset. Bendix ostis osaluse Martin Marietta's, mis muutis viimase haavatavaks Bendixi ülevõtmiskatsete suhtes. Seejärel tegi Bendix vastupakkumise Martin Marietta omandamiseks. Lõpuks leppisid kaks ettevõtet kokku sõbralikus ühinemises.

2005. aastal üritas Porsche omandada kontrolli Volkswageni üle. Kuid 2008. aasta kriisi tõttu pidi Porsche müüma Volkswageni aktsiad, kuna laenude tagasimaksed olid maksejõuetuks muutunud. Volkswagen kasutas seejärel olukorda ära ja ostis 49,9% Porsche aktsiatest (sel ajal oli see suurim kogus Porsche aktsiaid, mis turul saadaval oli).

Viited
------

1. 1 2  "Origins of the 'Pac-Man' Defense". *The New York Times* (Ameerika inglise). 23. jaanuar 1988. ISSN 0362-4331. Vaadatud 28. märtsil 2023.
2. 1 2  "Pac-Man Defense". *Corporate Finance Institute* (Ameerika inglise). Vaadatud 28. märtsil 2023.
3. ↑  Cuofano, Gennaro (8. detsember 2022). "What Is The Pac-Man Defense? The Pac-Man Defense In A Nutshell". *FourWeekMBA* (Ameerika inglise). Vaadatud 28. märtsil 2023.
4. ↑  Nachemson-Ekwall, Sophie (1. märts 2017). "The cross-border hostile bid fight between Scania in Sweden and the two German companies MAN and Volkswagen: institutional change and the mandatory bid rule". *Journal of Management & Governance* (inglise). **21** (1): 27–62. DOI:10.1007/s10997-015-9333-1. ISSN 1572-963X.
Mädapea mõisa kalmistu (2015)
Kalmistult üle tiigi on Mädapea mõisa peahoone (2015)
**Mädapea mõisa kalmistu** on kalmistu Rakvere kihelkonnas Virumaal, tänapäevase haldusjaotuse järgi Mädapea külas Rakvere vallas Lääne-Viru maakonnas.

Ajalugu
-------

Kalmistu rajati Mädapea mõisa tollaste omanike Wendrichite ajal arvatavasti 1872. aastal, sest siis suri üks Wendrichitest, kes maetigi uuele kalmistule.

Kirjeldus
---------

Kalmistu jääb mõisa südamest linnulennult umbes 250 meetri kaugusele põhjaloodesse ning asub pargi põhjaküljel oleva tiigi saarel. Kalmistule on arvatavasti maetud ainult üks lahkunu. Praegu on kalmistu jäetud maha ja haud on rüüstatud, kuid hauapiire on säilinud.

Viited
------

1. ↑  Ketlin Sirge. Eesti mõisakalmistud. // Magistritöö Tartu Ülikooli usuteaduskonna võrdleva usuteaduse õppetoolis. Tartu 2013. Lk 67
2. ↑  Ketlin Sirge. Eesti mõisakalmistud. // Magistritöö Tartu Ülikooli usuteaduskonna võrdleva usuteaduse õppetoolis. Tartu 2013. Leht 44

Kirjandus
---------

* Taavi Pae. Eesti kalmistute kujunemine ja paiknemise seaduspärasused. // Magistritöö Tartu Ülikooli Geograafia Instituudis. Tartu 2002

Välislingid
-----------

* Pärandkultuuri objekt: "Matmispaik tiigi saarel" (662:HAU:003) Eesti looduse infosüsteemis